ไอเอ็นจีมั่นใจทริกเกอร์10%(5)เข้าเป้า
บลจ.ไอเอ็นจี มองหุ้นปรับฐานเตรียมขึ้นต่อ หนุนกองทุนทริกเกอร์ 10% (5) สร้างผลตอบแทนได้ตามเป้า
5 มิ.ย. 2555

บลจ.ไอเอ็นจี มองหุ้นปรับฐานเตรียมขึ้นต่อ หนุนกองทุนทริกเกอร์ 10% (5) สร้างผลตอบแทนได้ตามเป้า นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า บลจ.ไอเอ็นจี มั่นใจว่าดัชนีหุ้นไทยมีโอกาสขึ้นไปแตะเป้าหมายที่ระดับ 1,300-1,350 จุด โดยมีอัตราส่วนราคาต่อกำไรสุทธิต่อหุ้น (P/E) ที่ระดับ 13-13.5 เท่าและหนุนให้ผลตอบแทนของกองทุนเปิด ไอเอ็นจี ไทย ทริกเกอร์ 10% (5) เข้าสู่เป้าหมายได้ “เมื่อพิจารณาจากภาพรวมตลาดที่อยู่ในช่วงปรับฐานยิ่งเป็นจังหวะเหมาะ เพราะจะทำให้โอกาสให้การเข้าสู่ผลตอบแทนเป้าหมายมีความเป็นไปได้มากขึ้น ดังนั้นหุ้นย่อลงเพื่อปรับฐานในช่วงนี้ก่อนไปต่อ เป็นจังหวะที่เหมาะสมในการเข้าลงทุน”นายจุมพล กล่าว ทั้งนี้ กองทุนเปิดขายตั้งแต่วันที่ 28 พ.ค.-8 มิ.ย.นี้ จองซื้อขั้นต่ำ 2,000 บาท โดยตั้งเป้าผลตอบแทน 10% หรือเมื่อมูลค่าหน่วยลงทุนสุทธิ (NAV) เพิ่มขึ้นจากราคาเสนอขายครั้งแรกที่ 10 บาท ไปอยู่ที่ 11.00 บาทต่อหน่วย ณ วันใดวันหนึ่ง กองทุนก็จะรับซื้อคืนหน่วยลงทุนอัตโนมัติพร้อมเลิกกองทุน นอกจากนี้ประเมินปัจจัยเสี่ยงจากภายนอกเริ่มคลายตัว และเป็นช่วงเวลาของการคลี่คลายปัญหาในทิศทางที่ดีขึ้น แม้กรณีเลวร้ายสุดกรีซต้องออกจากยูโรโซน แต่สำนักงานเศรษฐกิจการคลัง (สศค.) ประเมินเศรษฐกิจไทยยังขยายตัวได้ในระดับ 4%  ขณะที่ราคาหุ้นของตลาดหุ้นไทยยังอยู่ในระดับปานกลางค่อนข้างต่ำและมีอัตราเงินปันผลตอบแทนสูง 4.5% ทำให้ตลาดหุ้นไทยมีความสนใจมากขึ้น จึงมองว่าการทยอยขายหุ้นของนักลงทุนต่างชาติจะไม่กระทบกับตลาดหุ้นไทยมากนัก เนื่องจากหุ้นไทยยังเป็นตลาดที่น่าลงทุนที่สุดในภูมิภาคเอเชีย อีกทั้งกลยุทธ์ลงทุนของกองทุนเน้นหุ้นกลุ่มอุตสาหกรรมที่มีโอกาสในการเติบโตสูงจากแรงขับเคลื่อนภายในประเทศ